Συσχέτιση ποσότητας λεπτίνης στο πλάσμα εγκύου γυναίκας και κινδύνου εμφάνισης προεκλαμψίας
Authors: Σαμόλης Σοφοκλής 
Published: January 2014

Η λεπτίνη είναι μια πρωτεΐνη που προέρχεται κυρίως από το λιπώδη ιστό αλλά έχει βρεθεί και ότι παράγεται επίσης στο πλακούντα του ανθρώπου . Η παχυσαρκία έχει θετική συσχέτιση με τη συγκέντρωση της λεπτίνης στο πλάσμα, αφού αυτή είναι ανάλογη με το μάζα του λίπους . Επιπλέον οι ερευνητές απέδειξαν πως η σύνθεση της λεπτίνης στο πλακούντα κατά τη διάρκεια της κύησης αυξάνεται σε καταστάσεις υποξίας . Η προεκλαμψία αποτελεί μια υπερτασική διαταραχή της εγκυμοσύνης ,η οποία είναι γνωστό ότι σχετίζεται με πλακουντιακή υποξαιμία και ευθύνεται σε ένα μεγάλο για την νεογνική και μητρική θνητότητα και θνησιμότητα . Σκοπός της μελέτης είναι να μελετήσει αν οι τιμές της λεπτίνης στο πλάσμα της μητέρας ,στην αρχή της εγκυμοσύνης , συσχετίζονται ή όχι με αυξημένο κίνδυνο εμφάνισης προεκλαμψίας ανεξάρτητα από το βάρος της εγκύου γυναίκας, συσχετίζοντας παράλληλα και άλλους παράγοντες όπως της κοινωνικοοικονομική κατάσταση, το οικογενειακό ιστορικό ,την ηλικία, τον τόκο της μητέρας καθώς και το φύλο το βάρος γέννησης των νεογνών και η εβδομάδα κύησης κατά τον τοκετό. Από το Μάιο του 2004 έως το Ιανουάριο του 2008 στη Πανεπιστημιακή Μαιευτική-Γυναικολογική Κλινική του Δ.Π.Θ και στη Μαιευτική-Γυναικολογική του Γ.Ν.Π Τζάνειο έλαβαν μέρος στη μελέτη μας συνολικά 90 έγκυες γυναίκες .Οι 37 μητέρες ανέπτυξαν προεκλαμψία και αποτελούν τη μια ομάδα σύγκρισης ,ενώ η άλλη ομάδα αποτελείται από 53 υγιείς μητέρες . Έγινε συλλογή αίματος από τη μητέρα τη 13η εβδομάδα περίπου της κύησης και με τη μέθοδο ELISA έγινε ο προσδιορισμός της συγκέντρωσης της λεπτίνης στο πλάσμα .Επίσης δόθηκε ερωτηματολόγιο στη μητέρα για να το συμπληρώσει και καταγράφηκε το φύλο και βάρος γέννησης του νεογνού καθώς και η εβδομάδα κύησης που έλαβε χώρα ο τοκετός . Η στατιστική ανάλυση των δεδομένων της έρευνας μας έγινε με τη χρήση του στατιστικού πακέτου SPSS v. 11.0 (SPSS Inc. ) . Τα αποτελέσματα έδειξαν πως η συγκέντρωση λεπτίνης στο πλάσμα της μητέρας στην αρχή της εγκυμοσύνης ,που εμπλέκεται με προεκλαμψία είναι αυξημένη από την αντίστοιχη συγκέντρωση των υγειών γυναικών ( p< 0,05) και αυτή η διαφορά είναι ανεξάρτητη από το ΒΜΙ των εγκύων . Οι παχύσαρκες μητέρες (ΒΜΙ> 25 kg/m2) έχουν αυξημένες τιμές λεπτίνης στο πλάσμα όταν αναπτύσσουν προεκλαμψία( p< 0,05) γεγονός που δεν επιβεβαιώνεται για τις λεπτές εγκύους μητέρες(p= 0,272) . Οι γυναίκες οι οποίες ανέπτυξαν προκλαμψία κατά τη διάρκεια της κύησης γέννησαν νεογνά με μικρότερο σωματικό βάρος από τα παιδιά των εγκύων της ομάδας ελέγχου( p< 0,05) .Οι τιμές λεπτίνης πλάσματος σε όλες τις εγκύους γυναίκες της μελέτης μας είναι αντιστρόφως ανάλογες με το βάρος γέννησης των νεογνών ( p<0,05) . Η ηλικία ,η εθνικότητα ,η οικογενειακή κατάσταση και η συνήθεια του καπνίσματος των εγκύων της μελέτης μας καθώς και το φύλο του νεογνού δεν φαίνεται να επηρεάζει τη συχνότητα εμφάνισης προεκλαμψίας(p>0,05) . Οι πρωτοτόκες έγκυες(OR=3,2και 95% Δ.Ε=1,2 ως 8,8), καθώς και αυτές που έχουν οικογενειακό ιστορικό υπέρτασης (O.R=3,1 και Δ.Ε 95% από 1,3 ως 7,6) ,εμφανίζουν τρεις φορές μεγαλύτερο κίνδυνο για να παρουσιάσουν προεκλαμψία , ενώ οι γυναίκες με προεκλαμψία διατρέχουν εννέα φορές μεγαλύτερο κίνδυνο για πρόωρο τοκετό(O.R=9,4 ,Δ.Ε 95% από 1,9 ως 46,2) . Επομένως επιβάλλεται να γίνεται ο προσδιορισμός της συγκέντρωσης της λεπτίνης νωρίς κατά τη διάρκεια της κύησης ,αφού δύναται να αποβεί ένα χρήσιμο προγνωστικό στοιχείο για τον κίνδυνο ανάπτυξης προεκλαμψίας ανεξαρτήτως του ΒΜΙ των εγκύων καθώς και για το πιθανό βάρος γέννησης των νεογνών .